Hlina, Alojz, poslanec NR SR (2015-05-26):
Vážený pán predsedajúci, vážené kolegyne, kolegovia, dneska je deň na trénovanie schopnosti sa ovládať a povedať minimum. Aj taký je potrebný. A vydržal som dosť dlho. Teraz len pár dobrých postrehov by som chcel povedať. Niekto by mi možno povedal: „Však nechaj to tak, však nič sa nedeje.“ Len treba uvážiť aj tú vec, že ľudia majú tendenciu veci zjednodušiť a povedia, opozícia to navrhla, hej. Čiže to je môj dôvod na to. Teda nie je to vždy tak, že je to opozícia, ale je to časť opozície. Naozaj časť opozície navrhla zákon o zákaze pásť ovce v 5. stupni ochrany. Nie ja som to navrhol. Ja som opozičný poslanec telom i dušou, ale ja som to nenavrhoval a v živote by som to nenavrhol. A pre tento návrh zákona, čo ako dobre znie, čo aké ja mám dobré pochopenie, pán kolega. Či veríte alebo neveríte, ak má niekto pochopenie pre lazníkov, sedliakov, hej, ľudí, ktorí bývajú na usadlostiach, tak ho mám ja. A tých, čo ma poznajú, nemusím presviedčať, naozaj, hej, o tom. Nemusím sa ani hrať, že politicky som si to vytipoval ako tému zo srdca. A práve preto ma to mrzí, že tento zákon v zásade možno pokazí aj tých ľudí, ktorí tam bývajú, preto, lebo tam bývali ich otcovia, preto, lebo tam bývali ich dedovia preto, lebo vedeli, že tam bývajú a nikomu sa nesťažujú, žijú ako žijú, žijú ťažko, ale sú možno spokojní a večer pri tom stole proste sa tešia, že sú spolu, a teraz niekto vrazí medzi nich klin s tým, že je nejaká dotácia, len preto, že bývajú tam, kde bývajú 100 rokov. Viete, aj v tom odôvodnení použijete ako prístup nejakú tú dotáciu. Veď nemôžeme žiť na tom, na nejakej tej dotácii. To tu bol jeden expert, ktorý povedal, že univerzita prenajala pozemok, z ktorého teraz, mimochodom, má úžitok každý, ale ona tým, že ho prenajala, tak už nemôže brať dotácie. Viete to je podľa mňa principiálne nepochopenie celého toho systému a sveta, podľa mňa až sveta, že sa vytvorí zákon preto, aby niekto mohol brať dotáciu. Ja naozaj by som sa nerozpakoval, pokiaľ ide o tento návrh zákona. Nejakú mutáciu na tému tu mal pán Hudacký, že proste niečo sa blíži, že je to nejaká rodinná farma, je to mimo toho a že možno sú tam nejaké daňové úľavy teda preto, lebo urobili nejaký úkon. Ale vy chcete dať dotáciu za to, že tí ľudia sú, rozumiete, za to že len sú, však neviem ani, ako sa volá ten paragraf, len za to dostanú dotáciu. Tak a potom čo robiť s ľuďmi, čo žijú na sídlisku? Viete, to potom by sem mal prísť zákon, ak je zmyslom dostať dotáciu preto, že ľudia žijú na lazoch. A to, že žijú na lazoch, má určité špecifiká. Tak sem potom môže prísť zákon na podporu ľudí, čo bývajú na sídliskách. Aj na sídliskách má určité špecifiká to bývanie, v niečom lepšie, v niečom horšie. A dotáciu chcete poskytnúť en bloc len proste za to, že sú, za to, že existujú. A to ma mrzí, keby ste si boli toto odpustili, pán predkladateľ, tak poviem pravdu, možnože by som ani nevystúpil, a to ma mrzí, že vrazíte nôž medzi tých ľudí. Vy ste sám v tom úvodnom slove povedali, že videli ste, oni tí ľudia si robia svoju robotu. A vy ich tam prídete podpichovať, či im štát niečo dal. No nedal im nič, tak im nič nedal ani teraz a žijú. A teraz proste tu sa ide vytvoriť nejaká ilúzia o nejakej dotácii len za to, že proste tam sú. Podľa mňa sociologicky je to veľmi zlé, keď sa mentálne nastavíme, že tento štát by niečo mal dať za to, že ste len tam. To fakt nie je funkčný model. Funkčný model je, keď proste urobíte nejakú akciu, tak je možné, že tento štát možno si na vás spomenie. Ale za to, že len vôbec to existuje, to nie je tak. A, prosím vás, ja som si to zbežne pozrel a, pán kolega, taký zákon si ja zbežne úplne pozriem, to zase nepreceňujte, na takýto zákon ja veľa času nepotrebujem. Ale proste tam napíšete tú definíciu, že chcete definovať, čo je vlastne lazníckou obcou, roztrúsená usadlosť, ktorá je definovaná ako laznícka oblasť, je roztrúsená alebo je aj v zastavanom území obce, pokiaľ je to laznícka obec, a čo je laznícka obec, definujeme my. Čiže vy ste už teda našli tých 125 či koľko lazníckych obcí a ergo všetky už sú tu, sú ony, hej. Čo bude, keď si spomenú v Jarovniciach, že za to sa považujú? Viete, v čom je tá lazníckosť? Je v tom, že niekto býva na brehu? Ja neviem, cez čo to uchopujete. Tá prvá časť je dobrá, je to roztrúsená usadlosť mimo zastavaného územia obce. Ale hneď hovoríte, že aj v zastavanom území obce mimo centrály, hej, no tak to je, tak nie som pri miestnom úrade, ale som v zastavanom území. A to nechcem byť protivný, naozaj to sú také veci, nad nimi by možno na chvíľku sa zamyslieť stálo za to. Ale to všetko sa týka len tých obcí, ktoré niekto administratívne určí s tým, že sú tie, hej. A Námestovo nie je laznícka obec? Ja som z Námestova. To nie je laznícka obec? Podľa mňa ňou je, tam je lazníkov dosť, viete. Ešte teda dovoľte jednu poznámku k tomu povedať, v dobrom. Viete, niekedy je menej viac. To oceňujem, že ste to robili, nechcem sa vás dotknúť, teda cítiť z toho, že ste toho kus prešli, ale podľa mňa to základné nastavenie, na základe ktorého ste k tomu pristúpili, bolo zlé. Nie je povinnosťou štátu dávať dotáciu. Nemôžeme ľudí učiť, že je povinnosťou štátu dávať dotáciu a to, a tá záverečná formulácia tam je, to mi prípadne vysvetlite, ak môžete, teda dotáciu za to, že existujete, by som nerozporoval, že je možné požiadať za určitých okolností o príspevok na obnovu vidieckeho sídla, lebo platí aj teraz, oprav si svoj dom, niečo také, príspevok na iné. Ale to je prvá dotácia za to, že vôbec ste, hej, že teda ste tam. A to ešte definujete, že tým, že ste tam a máte nárok na tú dotáciu, je určené cez dva parametre, ak som to dobre pochopil, že teda buď máte tisíc štvorcov, na ktorých niečo robíte, alebo ste tam 20 rokov. Viete, koľko ja poznám chlapíkov na Range Roveri, ktorí majú usadlosti? A možno niektorí majú aj privátne jety, vrtuľníky, ktorí majú usadlosti, majú tam nejakých tisíc štvorákov. Však to vydeklarujú, že tam napríklad kosia alebo pasú. Dokonca od nás chodia s tým, či im ovcu nepredám, lebo to je najlepšia kosačka. Oni tiež budú poberať ten príspevok? Totiž ten príspevok je tak definovaný, že to je na hlavu proste, za to, že vôbec ste, splníte jeden z tých dvoch parametrov, to znamená, že máte tisíc štvorcov, ste tam. A toto mi len, prosím vás, vysvetlite, toto je podľa mňa jedno nóvum v legislatívnej praxi. Dôvodom neposkytnutia tejto dotácie, za to, že existujete, nemôže byť nedostatok finančných prostriedkov, prosím vás, pomôžte mi, čiže vy môžete povedať, že nedáte dotácie, lebo nemáte peniaze, ale vy hovoríte, že to nemôže byť. Čiže čo má robiť ten, kto by mal dať tie peniaze, keď ich nemá? Vy zakazujete niekomu nedať ich, aj keď ich nemá. To znamená, čo má urobiť? Má podpísať zmluvu, že keď ich bude mať, vtedy ich dá? Ja, prepáčte, ešte teraz pre istotu prečítam ešte raz, dôvodom neposkytnutia dotácie, tej dotácie, to je najjednoduchšie, za to, že vôbec ste tam, nemôže byť nedostatok finančných prostriedkov. Ja neviem teda mi tu poraďte. Čiže to, že ich nemáte, nemôže byť dôvodom na to, že ich neposkytnete. Čo máte robiť, keď ich nemáte? Čiže napríklad vypíšete opciu s tým, že keď ich budem mať, hneď prvé, čo urobím, bude, že vám ich pošlem? Rád si nechám v tejto veci poradiť. A proste tak definovať nejakú dotáciu, to je to sociologické, skončím, s tým som začal, to, čo vlastne podľa mňa spôsobí škodu na tých horských dušiach, na tých ľuďoch, ktorí nikdy od nikoho nič nechceli, hej. Mali svoj svet, vyhovoval im, boli to tvrdí chlapi, tvrdé ženy, mali svoj svet, nepotrebovali nič. A to je tá najväčšia škoda, ktorú im teraz implantujete s tým, že však tam bola nejaká dotácia. Na to vás upozorňujem, lebo toto, samozrejme, neprejde. A ja by som bol aj proti tomu, aby to prešlo, lebo to je zlý zákon. Možno úmysel tu bol dobrý, ale ten zákon je zlý. Ale tá sociologická škoda na vedomí tých ľudí s tým, že teda tí zlí ľudia nám nechcú dať nejakú dotáciu, podľa mňa bude možno ešte horšia, ako keby ste to vôbec neboli dali. Totiž povedali: „Keď nám nedajú dotáciu, tak ideme preč.“ Prepáčte, pán kolega, možno som si to prípadne mohol odpustiť, však, hej, ale tak ako som povedal na začiatku, niektoré veci sa lepia, teda s tým, že sme v kope, a ja s týmto návrhom, čo ako dobre znie ten jeho prvý nápis, som nekonformný, nesúhlasím s ním.